钦定古今图书集成/明伦汇编/官常典/第105卷 > 《诏册殷王为单于大都督文》前人
## 钦定古今图书集成/明伦汇编/官常典/第105卷 > 《诏册殷王为单于大都督文》前人

维麟德元年，岁次甲子二月己卯朔九日丁亥，皇帝
若曰：“於戏！帝子之星，凭紫浔而启耀；天孙之岳，峙青
路而摛光。故庆表裁梧，德成观梓，皇启叡屏，声孚地
轴之西；储秀英藩，飙偃宸街之北。冀州大都督上柱
国殷王旭轮，金精挺秀，玉颖敷文，姿表淹凝，丰标闲
雅。《淮南》之镜，混冲昭于髫辰；睢阳之藻，齐洪辉于倚”
日。绿车就驾，朱邸洞开，榜道招英，赐田期彦，蕙猎清
风，宣芳于大雅。盖承流日，澄华于高义。固以联崇躅
于河楚，叠茂轨于酆郇。是用命尔为单于大都护大
都督，勋封并如旧。往。钦哉！尔其缄训，趋庭竞怀，履薄
方资，威横雁塞，惠渐龙沙，光膺朝奖，可不祗慎。